Toshkent davlat yuridik universitetining magistraturasiga qabul qilishda yozma imtihon o‘tkazish va uning natijalarini aniqlash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2013-yil 28-iyundagi PQ–1990-sonli “Yuridik kadrlar tayyorlash tizimini yanada takomillashtirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2013-y., 29-son, 372-modda) va O‘zbekiston Respublikasi Vazirlar Mahkamasining 2013-yil 23-iyuldagi 206-sonli “Toshkent davlat yuridik universiteti magistraturasiga qabul qilish tartibi to‘g‘risidagi nizomni tasdiqlash haqida”gi qaroriga muvofiq buyuraman:
 1. Toshkent davlat yuridik universitetining magistraturasiga qabul qilishda yozma imtihon o‘tkazish va uning natijalarini aniqlash tartibi to‘g‘risidagi nizom ilovaga muvofiq tasdiqlansin.
 2. Mazkur buyruq davlat ro‘yxatidan o‘tkazilsin va bu haqda Idoraviy me’yoriy hujjatlarni davlat ro‘yxatidan o‘tkazish boshqarmasi (B. Boliyev) O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining davlat reyestriga tegishli yozuv kiritsin.
 3. Qonun hujjatlarini turkumlash va huquqiy axborot boshqarmasi (S. Nuriyev) ushbu normativ-huquqiy hujjatni barcha manfaatdor shaxslarga yetkazilishi va “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 4. Mazkur buyruq rasmiy e’lon qilingan kundan e’tiboran kuchga kiradi.
 5. Mazkur buyruq ijrosini nazorat qilish vazir o‘rinbosari Q. Tog‘ayev zimmasiga yuklansin.
 Mazkur Nizom O‘zbekiston Respublikasi Prezidentining 2013-yil 28-iyundagi PQ–1990-sonli “Yuridik kadrlar tayyorlash tizimini yanada takomillashtirish chora-tadbirlari to‘g‘risida”gi qarori (O‘zbekiston Respublikasi qonun hujjatlari to‘plami, 2013-y., 29-son, 372-modda) va O‘zbekiston Respublikasi Vazirlar Mahkamasining 2013-yil 23-iyuldagi 206-sonli “Toshkent davlat yuridik universiteti magistraturasiga qabul qilish tartibi to‘g‘risidagi nizomni tasdiqlash haqida”gi qaroriga muvofiq, Toshkent davlat yuridik universiteti (bundan buyon matnda TDYU deb yuritiladi) magistraturasiga qabul qilishda yozma imtihon (bundan buyon matnda yozma imtihon deb yuritiladi) o‘tkazish va uning natijalarini aniqlash tartibini belgilaydi.
 1. Yozma imtihon “Mutaxassislik fanlari” bo‘yicha o‘tkaziladi va abituriyentlarda tahlil, tafakkur, huquqiy manbalar bilan mustaqil ishlash hamda huquqiy masalalar bo‘yicha xulosalarni ifoda etish borasida qobiliyatlarni aniqlashga qaratilgan.
 2. Yozma imtihonda TDYU magistraturasiga qabul qilishda test sinovlari (bundan buyon matnda test sinovlari deb yuritiladi) o‘tkaziladigan har bir fan uchun belgilangan maksimal ballning 55 foizidan ko‘p ball to‘plagan abituriyentlar ishtirok etadi.
 3. Yozma imtihon TDYU rektorining buyrug‘i bilan tashkil etilgan komissiya (bundan buyon matnda Komissiya deb yuritiladi) tomonidan o‘tkaziladi. Komissiya tarkibiga TDYU xodimlari bilan bir qatorda boshqa tashkilotlar vakillari ham ularning rahbarlari bilan kelishilgan holda kiritilishi mumkin.
 4. Yozma imtihonni tashkil etish va uni adolatli o‘tkazish uchun tegishli o‘quv yili uchun tashkil etilgan TDYU qabul komissiyasi mas’ul kotibi (bundan buyon matnda mas’ul kotib deb yuritiladi), uning TDYU magistraturasiga qabul qilish ishlari bo‘yicha o‘rinbosari (bundan buyon matnda mas’ul kotib o‘rinbosari deb yuritiladi), Komissiya a’zolari, auditoriya rahbarlari, kuzatuvchilar va tegishli mutaxassisliklarga muvofiq huquq sohalari mutaxassislaridan iborat tarkibda tuzilgan maxsus komissiya (bundan buyon matnda Maxsus komissiya deb yuritiladi) a’zolari mas’uldir.
 5. Yozma imtihonlar har yili avgust oyining 3 — 15-sanalari oralig‘ida, biroq test sinovlari natijalari e’lon qilingandan so‘ng 3 kundan kechiktirmay o‘tkaziladi.
 6. Yozma imtihon o‘tkaziladigan kun test sinovlari natijalari e’lon qilingandan so‘ng 24 soat ichida TDYU rektorining buyrug‘i bilan belgilanadi. Bunda yozma imtihonda ishtirok etish huquqiga ega bo‘lgan abituriyentlar ro‘yxati mazkur buyruqqa ilova qilinishi lozim.
 7. Yozma imtihonni o‘tkazish bilan bog‘liq ishlarni amalga oshirish bo‘yicha TDYU qabul komissiyasining ish rejasi TDYU qabul komissiyasi raisi tomonidan tasdiqlanadi.
 8. Quyidagilar Komissiyaning asosiy vazifalari hisoblanadi:
 yozma imtihon o‘tkazish jarayonining xolisona va adolatli o‘tishini ta’minlash;
 abituriyentlarga ularning huquq va majburiyatlarini tushuntirish; 
 yozma imtihonni o‘tkazish bilan bog‘liq barcha zarur sharoitlarni yaratish; 
 yozma imtihon natijalari bo‘yicha abituriyentlarga to‘liq ma’lumotlar berish.
 9. Komissiya yozma imtihonlarni o‘tkazish uchun yozma imtihonlar o‘tkaziladigan bino va auditoriyalarni mazkur Nizomning III bobi 1-paragrafida belgilangan tartibda tayyorlaydi.
 10. Yozma imtihon jarayoni videotasvirga tushiriladi. Yozma imtihon tugagach, 1 soat ichida videotasvirlar Komissiya raisiga topshiriladi. Videotasvirdan nusxa ko‘chirish taqiqlanadi.
 11. Test sinovlari natijalari olingandan so‘ng, mas’ul kotib o‘rinbosari darhol mazkur natijalarni e’lonlar taxtasiga test sinovlaridan muvaffaqiyatli o‘tib, yozma imtihonda ishtirok etish huquqiga ega bo‘lgan abituriyentlar ro‘yxatini ko‘rsatgan holda joylashtiradi. 
 Test sinovlari natijalari bir vaqtning o‘zida TDYUning Internetdagi rasmiy veb-saytiga ham joylashtiriladi. 
 12. Test sinovlari natijalariga ko‘ra, yozma imtihonda ishtirok etish huquqidan mahrum bo‘lgan abituriyentga appelatsiya komissiyasi qaroriga asosan qo‘yilgan qo‘shimcha ball abituriyentga yozma imtihonga kirish huquqini taqdim etsa, ushbu abituriyentga oid tegishli ma’lumotlar ham mas’ul kotibning yozma ko‘rsatmasiga asosan, e’lonlar taxtasiga va TDYUning Internetdagi rasmiy veb-saytiga joylashtirilishi lozim.
 13. Komissiya yozma imtihon o‘tkaziladigan kuni soat 7.00 gacha nazorat xizmati postlariga TDYU rektorining buyrug‘i bilan tasdiqlangan Bino hududiga kirishga ruxsat berilgan shaxslar ro‘yxatini topshiradi.
 14. Yozma imtihon, qoida tariqasida, TDYUga tegishli binolarda o‘tkaziladi.
 Yozma imtihon o‘tkaziladigan binolar va auditoriyalarni tayyorlash bo‘yicha javobgarlik mas’ul kotib o‘rinbosari zimmasiga yuklatiladi.
 15. Har bir binoda abituriyentlarni tartibli va o‘z vaqtida kiritish uchun kirish eshigi oldida nazorat xizmati postlari tashkil etiladi.
 16. Yozma imtihonlar o‘tkaziladigan binolar va auditoriyalar yozma imtihonlar o‘tkazish jarayonini vakolatli shaxslar tomonidan nazorat qilish uchun bir-biriga yaqin joylashgan bo‘lishi kerak.
 17. Yozma imtihonlar o‘tkaziladigan binoda savollarni tarqatish va ularning natijalarini yig‘ib olish uchun mo‘ljallangan maxsus xona (bundan buyon matnda Shtab deb yuritiladi) tayyorlanishi va u hujjatlarni imtihon jarayonida saqlash uchun seyflar bilan ta’minlangan bo‘lishi kerak.
 18. Yozma imtihonlar o‘tkaziladigan bino va auditoriyalar sanitariya va yong‘in xavfsizligi qoidalariga to‘liq javob berishi shart.
 19. Har bir auditoriyadagi o‘tirish o‘rinlari bir-biridan kamida 80 sm oraliq masofada abituriyent uchun mo‘ljallangan bo‘lishi hamda auditoriyalar yetarli miqdorda stol-stullar hamda savollarni tarqatish va qabul qilish uchun alohida stol bilan jihozlangan bo‘lishi lozim. 
 20. Har bir auditoriya kamida 15 ta ko‘pi bilan 30 ta abituriyentni joylashtirish imkoniga ega bo‘lishi kerak.
 21. Auditoriyalarni tayyorlashda yorug‘lik tushish, shamollatish, abituriyentni tikka tushuvchi quyosh nuridan himoyalash imkoniyatlari hisobga olinishi lozim.
 22. Auditoriyalar xonadan-xonaga o‘tiladigan bo‘lmasligi va bir nechta shartli auditoriyalarga bo‘linmasligi lozim.
 23. Barcha auditoriyalardagi abituriyentlarning o‘tirish o‘rinlari raqamlangan bo‘lishi lozim. 
 24. Auditoriyalarning eshiklariga guruh mutaxassisligi shifri va mutaxassislik nomi yozilgan ko‘rsatkichlar ilib qo‘yilgan bo‘lishi lozim.
 25. Yozma imtihonlar o‘tkaziladigan har bir binoda imtihon jarayoni uchun zarur bo‘lgan axborot, texnik, tibbiy va maishiy sharoitlar yaratilgan bo‘lishi shart.
 26. Har bir auditoriya soat, bo‘r yoki marker, yozuv taxtasi (doska) va yelim bilan ta’minlangan bo‘lishi shart.
 27. Auditoriyalarda yozma imtihonlar o‘tkaziladigan fanlarga taalluqli bo‘lgan ko‘rgazmali vositalar bo‘lmasligi lozim.
 28. Yozma imtihonlar o‘tkaziladigan barcha binolarda nusxa ko‘chirish vositalari saqlanadigan va yozma imtihon o‘tkazilmaydigan auditoriyalar hamda qavatlarning kirish-chiqish eshiklari 1 kun oldin mas’ul kotib o‘rinbosari ishtirokida yopib chiqilishi va muhrlanishi lozim.
 29. Yozma imtihonlar o‘tkaziladigan auditoriyalar sifatida oshxona, yo‘lak (koridor) va shunga o‘xshagan xonalardan foydalanish taqiqlanadi.
 30. Auditoriyaga 1 nafar auditoriya rahbari va 15 nafar abituriyent uchun 1 nafar hisobida kuzatuvchi biriktiriladi.
 31. Yozma imtihonlarning savollarini tuzish uchun ekspert guruhi tuziladi.
 32. Ekspert guruhi a’zolari yurisprudensiya sohasining tegishli fanlari bo‘yicha malakali mutaxassislar orasidan shakllantiriladi. Ekspert guruhi ishiga TDYU rektori rahbarlik qiladi.
 33. Yozma imtihon savollari TDYUning tegishli magistratura mutaxassisliklari bo‘yicha tuziladi.
 34. Savollar har bir mutaxassislik bo‘yicha nazariy savollar va muammoli masalalar ko‘rinishida tuziladi.
 35. Savollarni tuzishda: 
 savollarning abituriyentlarda tahlil, tafakkur, huquqiy manbalar bilan mustaqil ishlash hamda huquqiy masalalar bo‘yicha xulosalarni ifoda etish qobiliyatini aniqlashga qaratilganligiga;
 savollarning tegishli fan sohasi bo‘yicha o‘quv dasturlariga muvofiq tarzda tuzilishiga;
 tegishli soha bo‘yicha qabul qilingan qonun hujjatlari va ularga kiritilgan oxirgi o‘zgartirish va qo‘shimchalarga;
 savollarning mamlakatda o‘tkazilayotgan islohotlarning maqsadlari va vazifalarini aks ettirishiga;
 savollarning lo‘nda, oddiy va ravon tilda bayon etilishiga;
 savollarda foydalanilgan tushunchalar va atamalar turlicha izohlash imkoniyatini istisno etadigan, ularning qonun hujjatlarida va tegishli fan sohasida qabul qilingan ma’nosiga muvofiq yagona shaklda qo‘llanilishiga;
 savollarning orfografik, stilistik va grammatik jihatdan to‘g‘ri bayon etilishiga hamda boshqa muhim masalalarga alohida e’tibor berilishi lozim.
 36. Tuziladigan savollarning sifati va mazmuni bo‘yicha ekspert guruhi a’zolari mas’ul hisoblanadi.
 Yozma imtihonlarning savollari yozma imtihonlar o‘tkazilishidan 10 kun oldin to‘liq ishlab chiqiladi va test sinovlari natijalari e’lon qilinib, yozma imtihon biletlari shakllantirilgunga qadar TDYU rektorida saqlanadi. 
 37. Savollar tuzilib, saqlash uchun TDYU rektoriga topshirilgan vaqtdan boshlab ekspert guruhi o‘z ishini yakunlagan hisoblanadi.
 38. Tuzilgan savollar yozma imtihon o‘tkaziladigan kundan bir kun oldin yozma imtihon biletlarini shakllantirish uchun Komissiya raisi tomonidan qabul qilib olinadi. 
 Har bir bilet tegishli mutaxassislik bo‘yicha 1 ta nazariy savol va 2 ta muammoli masalani, jami 3 ta savolni o‘z ichiga olishi lozim.
 Tayyorlangan biletlar tegishli mutaxassisliklar bo‘yicha auditoriyalar sonini hisobga olgan holda alohida paketlarga solinib muhrlanadi va Shtabda saqlanadi.
 39. Yozma imtihonlar o‘tkaziladigan auditoriyada imtihonni mazkur Nizom talablariga qat’iy rioya etgan holda to‘g‘ri va adolatli o‘tkazilishini ta’minlash bo‘yicha shaxsiy javobgarlik auditoriya rahbari zimmasiga yuklanadi.
 Kuzatuvchilarning faoliyati auditoriya rahbari tomonidan nazorat qilinadi.
 40. Yozma imtihonlar o‘tkaziladigan kuni auditoriya rahbarlari va kuzatuvchilar o‘zlari biriktirilgan TDYU binosiga soat 7.30 dan kechikmasdan pasporti bilan yetib kelishlari shart.
 41. Auditoriya rahbari va kuzatuvchilar tomonidan yozma imtihon o‘tkaziladigan binoga aloqa vositalari, kitob, shpargalka va boshqa ortiqcha buyumlarni olib kirish taqiqlanadi.
 42. Auditoriya rahbarlari va kuzatuvchilar yozma imtihonlar o‘tkaziladigan kuni soat 7.30 dan 7.50 gacha Shtabdan tegishli ruxsatnomalarni olib, biriktirilgan auditoriyaga boradi hamda o‘zlarining ismi, otasining ismi va familiyalarini yozuv taxtasi (doska)ga yozib qo‘yadi.
 Kuzatuvchilar soat 7.50 dan 8.00 gacha auditoriyaning imtihonlarga tayyorligini tekshiradi, imtihon jarayoniga salbiy ta’sir etuvchi omillar aniqlanganda, zudlik bilan ularni bartaraf etish choralarini ko‘radi. Auditoriyadagi o‘tirish o‘rinlari raqamlanganligini tekshiradi.
 43. Auditoriya rahbari soat 8.00 dan 8.15 gacha Shtabda Komissiya raisidan abituriyentlarning guruhlar bo‘yicha ro‘yxati, muhrlangan paketda guruh abituriyentlari uchun imtihon biletlari joylashtirilgan konvertlarning muhri buzilmaganligini tekshirib, qabul qiladi hamda Komissiya a’zolaridan birining ishtirokida auditoriyaga olib keladi.
 44. Kuzatuvchilar soat 8.30 gacha auditoriya rahbaridan abituriyentlarning guruh bo‘yicha ro‘yxatini oladi hamda abituriyentlarni pasport bilan abituriyentlarning guruhlar bo‘yicha ro‘yxati asosida tekshirib, auditoriyaga kiritadi. Abituriyent abituriyentlarning guruhlar bo‘yicha ro‘yxatida ko‘rsatilgan joyga borib o‘tiradi. 
 Yozma imtihonga kelmagan abituriyentlarning o‘rni yozma imtihon o‘tkazish jarayonida bo‘sh qoldiriladi.
 45. Kuzatuvchilar imtihon biletlari solib muhrlangan konvertlarni hamda savollarga javob yozish uchun mo‘ljallangan qat’iy hisobda turuvchi raqamlanib muhrlangan daftarlarni abituriyentlarga tartib bilan tarqatadi. Bunda daftarlarning varaqlari almashtirish imkonini istisno qiladigan tarzda TDYU rektorida saqlanadigan muhr va Komissiya raisining imzosi bilan tasdiqlangan bo‘lishi lozim. 
 Auditoriya rahbari abituriyentlarga daftarning muqovasiga o‘zining familiyasi, ismi va otasining ismini yozish, shuningdek daftar varaqlarini bukmaslik, unga har xil belgilar qo‘ymaslik, yozuvlarning tagiga chizmaslik, ko‘k havorang sharikli ruchkadan boshqa rangdagi ruchkada yozmaslik kerakligini tushuntiradi hamda ushbu talablarga rioya qilmaslik yozma imtihon o‘tkazish tartibini buzish deb hisoblanishi haqida ogohlantiradi.
 46. Kuzatuvchilar soat 9.00 gacha abituriyentlarga daftar olganligini tasdiqlovchi imzo qo‘ydiradi va uning yoniga abituriyent olgan daftarning tartib raqamini yozib qo‘yadi. 
 Yozma imtihonlarga kelmagan abituriyentlar haqida abituriyentlarning auditoriyalar bo‘yicha ro‘yxatiga “qatnashmadi” degan yozuv kiritiladi. Kuzatuvchilar ikki nafar abituriyent guvohligida imtihon savollari joylashtirilgan konvertlarning muhrlanganligiga ishonch hosil qilib, konvertni ochadi. 
 47. Auditoriya rahbari soat 9.00 da yozma imtihon boshlanganligini e’lon qiladi hamda yozma imtihonning boshlanish va tugash vaqtini doskaga yozib qo‘yadi.
 48. Auditoriya rahbari soat 11.00 da yozma imtihon savollariga javob yozish uchun ajratilgan vaqt tugaganligini e’lon qiladi va abituriyentlarni o‘rinlaridan turishlarini talab qiladi hamda kuzatuvchilarga abituriyentlardan daftarlarni yig‘ib olish bo‘yicha ko‘rsatma beradi. 
 Daftarlar yig‘ib olingandan so‘ng, auditoriya rahbari ularning varaqlari bukilmaganligini, har xil belgilar qo‘yilmaganligini, yozuvlarning tagiga chizilmaganligini, ko‘k havorang sharikli ruchkadan boshqa rangdagi ruchkada yozilmaganligini tekshirib, abituriyentlarga auditoriyadan chiqishga ruxsat beradi. 
 49. Barcha daftarlar, imtihon o‘tkazish vaqtida foydalanilmay qolgan daftarlar, yozma imtihondan chetlashtirish bo‘yicha tuzilgan dalolatnomalar tegishli daftarlarga yelimlangan holda alohida-alohida qutiga solinadi.
 50. Auditoriya rahbari soat 11.15 dan kechikmay barcha qutilarni Komissiya raisiga topshiradi hamda ushbu materiallarni topshirgan vaqtini tasdiqlatib, ruxsatnomasining tegishli joyiga imzo qo‘ydiradi.
 51. Abituriyentlar yozma imtihon o‘tkaziladigan binoga pasporti bilan videokuzatuv orqali tartibli ravishda kiritiladi. Abituriyentlar auditoriyalarga mutaxassisliklar turiga qarab kiritiladi.
 52. Yozma imtihonlar ertalab soat 9.00 da boshlanadi va 2 soat davom etadi.
 53. Abituriyentlar yozma imtihon o‘tkaziladigan kuni bino hududiga soat 8.00 gacha, auditoriyaga soat 8.30 gacha pasporti bilan kiritiladi. Soat 8.30 dan keyin abituriyent auditoriyaga kiritilmaydi.
 54. Yozma imtihonlarga kelmagan abituriyentlar uchun qo‘shimcha imtihon o‘tkazilmaydi.
 55. Yozma imtihonlar boshlangandan keyin hech kim auditoriyaga kiritilmaydi va imtihon biletlari bo‘yicha abituriyentlar bilan savol-javob qilinmaydi.
 56. Javoblar daftarga havo rang pastali sharikli ruchkada tushunarli husnixat bilan yozilishi lozim. Yozishda qisqartma so‘zlardan foydalanish, so‘zlarning osti yoki ustiga chizish, daftarning turli nuqtalariga, xususan, hoshiya qismiga tushunarsiz belgilar qo‘yish, shuningdek berilgan savollarning javobi bilan bog‘liq bo‘lmagan so‘zlarni yozish, yozma imtihon materiallarini boshqa abituriyentga uzatish, boshqa abituriyentlarga yordam berish taqiqlanadi.
 57. Abituriyent tomonidan yozma imtihon o‘tkaziladigan auditoriyaga uyali telefon yoki boshqa aloqa vositalarini olib kirish va foydalanish taqiqlanadi.
 58. Yozma imtihonlar o‘tkaziladigan binoga kirishda jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilgan yoki olib kirgan, imtihon jarayonida imtihon materiallarini boshqa abituriyentga uzatgan, boshqa abituriyentlarga yordam bergan, imtihon materiallarini topshirmagan abituriyent yozma imtihon o‘tkazish tartibini buzgan hisoblanadi.
 59. Yozma imtihon o‘tkazilayotgan vaqtda abituriyentning auditoriyadan chiqishi taqiqlanadi, o‘zboshimchalik bilan auditoriyadan chiqqan abituriyentlar yozma imtihon o‘tkazish tartibini buzgan hisoblanadi, sog‘lig‘ining yomonlashishi va boshqa shu kabi uzrli holatlarda imtihon materiallarisiz kuzatuv ostida auditoriyadan chiqish hollari bundan mustasno.
 60. Yozma imtihon o‘tkazishning mazkur Nizomda belgilangan tartibini buzgan abituriyentlar yozma imtihonning qaysi bosqichi ekanligidan qat’i nazar, yozma imtihondan chetlashtiriladi. Yozma imtihondan chetlashtirish bo‘yicha mazkur Nizomning 1-ilovasiga muvofiq dalolatnoma rasmiylashtiriladi.
 61. Yozma imtihondan chetlashtirilgan abituriyentlarning ishlari baholanmaydi va ular yozma imtihonda ishtirok etmagan hisoblanadi.
 62. Auditoriya rahbari tomonidan yozma imtihon uchun ajratilgan vaqt tugaganligi e’lon qilinganda abituriyentlar savollarga javob yozishni to‘xtatishi shart.
 63. Abituriyentlar yozma imtihon savollariga javoblar yozishni belgilangan muddatdan oldin tugatgach yoki yozma imtihon uchun ajratilgan vaqt tugagach mazkur Nizomning 48-bandida nazarda tutilgan tartibda imtihon materiallarini topshiradi.
 64. Komissiya raisi abituriyentlarning yozma imtihon savollariga javoblari yozilgan daftarlar solingan qutilarni auditoriya rahbarlaridan qabul qilib olgach, daftarlarning muqovasi va birinchi varag‘iga maxsus shifrlar qo‘yib, daftar muqovasini uning boshqa varaqlariga shikast yetkazmagan holda yirtib oladi. 
 Qo‘yilgan shifrlarning sir saqlanishi uchun Komissiya raisi shaxsan javobgar hisoblanadi.
 65. Abituriyentlarning yozma imtihon javoblari adolatli tekshirilishi va baholanishi uchun tegishli Maxsus komissiya javobgardir.
 66. Maxsus komissiya yozma imtihonlar o‘tkazilishidan bir kun oldin tuziladi. Maxsus komissiya raisi TDYU rektorining tavsiyasiga ko‘ra adliya vaziri tomonidan, maxsus komissiyaning boshqa a’zolari TDYU rektorining buyrug‘i bilan tayinlanadi. Maxsus komissiya a’zolarining soni har bir mutaxassislik bo‘yicha yozma imtihonda ishtirok etishi rejalashtirilayotgan abituriyentlarning umumiy sonidan kelib chiqqan holda TDYU rektori tomonidan belgilanadi.
 67. Maxsus komissiya a’zolari yozma imtihon o‘tkaziladigan kuni soat 10.00 dan kechikmay tegishli mutaxassislik bo‘yicha yozma imtihon natijalarini tekshirish va baholash uchun ajratilgan va video kuzatish tizimi bilan jihozlangan xonaga o‘z pasportlari bilan yetib kelishlari shart.
 68. Maxsus komissiya a’zolari tomonidan imtihon natijalarini tekshirish va baholash uchun ajratilgan xonaga uyali telefonlar va boshqa aloqa vositalarini olib kirish taqiqlanadi.
 69. Maxsus komissiya raisi imtihon javoblari yozilgan daftarlar solingan qutilarni Komissiya raisidan qabul qilib oladi. 
 70. Maxsus komissiya raisi abituriyentlarning javoblari yozilgan daftarlar solingan qutilarni Maxsus komissiya a’zolari ishtirokida ochib, barcha daftarlarning muqovalari ajratilganligi va shifrlanganligini tekshiradi. 
 Muqovasi ajratilmagan, shifrlanmagan yoki abituriyentning ismi, otasining ismi, familiyasi yoki uning shaxsini aniqlash imkonini beruvchi boshqa belgilari mavjud bo‘lgan daftarlar aniqlangan taqdirda, dalolatnoma tuziladi va bunday ishlar tekshirilmaydi.
 71. Maxsus komissiya raisi imtihon natijalari yozilgan daftarlarni tegishli magistratura mutaxassisliklari bo‘yicha komissiya a’zolariga taqsimlab beradi. Har bir savol tegishli fan bo‘yicha mutaxassis tomonidan tekshiriladi.
 72. Yozma imtihon javoblari Maxsus komissiya a’zolari tomonidan mazkur Nizomning 2-ilovasida nazarda tutilgan baholash mezonlariga muvofiq tekshirilib, baholanadi va xulosa yoziladi.
 Har bir savol bo‘yicha qo‘yilgan ballar qo‘shilib, 3 ga bo‘linadi va hosil bo‘lgan qiymat abituriyentning yozma imtihondan olgan yakuniy balli hisoblanadi. 
 73. Maxsus komissiya tomonidan yozma imtihon ballari tegishli shifr raqamlaridan iborat bo‘lgan qaydnomaga kiritiladi.
 Yozma imtihon javoblari yozilgan daftarlar va qaydnoma qutilarga solinadi hamda Maxsus komissiya raisi tomonidan Komissiya raisiga topshiriladi.
 74. Komissiya tomonidan abituriyentlarning ismi, otasining ismi va familiyasi hamda daftarlari muqovasidagi shifr raqamlari ko‘rsatilgan qaydnomaga yozma imtihon ballari kiritiladi. Yozma imtihon natijalariga ko‘ra 55 ball yoki undan kam ball to‘plagan abituriyentlar yozma imtihondan o‘tmagan hisoblanadi va TDYU magistraturasiga qabul qilinmaydi.
 75. Abituriyentlarning test sinovlari bo‘yicha olgan ballari ro‘yxatining keyingi ustuniga qaydnoma asosida ularning yozma imtihon savollariga yozgan javoblari bo‘yicha olgan ballari kiritiladi hamda yakuniy ballari chiqariladi. 
 76. Barcha ma’lumotlar kompyuterga kiritilgandan so‘ng, abituriyentlar ro‘yxati har bir mutaxassislik bo‘yicha to‘plangan eng yuqori balldan boshlab kamayib borish tartibida joylashtiriladi. Bunda davlat granti va to‘lov-kontrakt asosida qabul qilish uchun tavsiya etilgan abituriyentlar ro‘yxati alohida-alohida ajratib ko‘rsatilgan holda chop etiladi.
 77. Abituriyentlarning test sinovlari va yozma imtihonda to‘plagan umumiy ballari yozma imtihonlar o‘tkazilgan kunning ertasi kuni soat 9.00 gacha Qabul komissiyasi tomonidan e’lonlar taxtasiga, shuningdek TDYUning Internetdagi rasmiy veb-saytiga joylashtiriladi.
 78. Qabul natijalarini aks ettiruvchi ro‘yxat e’lon qilingandan so‘ng, yozma imtihon jarayoni nihoyasiga yetgan hisoblanadi.
 79. Yozma imtihon natijasidan norozi bo‘lgan abituriyent yozma imtihon natijasi e’lon qilingan kundan boshlab 2 ish kuni ichida TDYUda tashkil etiladigan apellatsiya komissiyasiga yozma tartibda apellatsiya shikoyati berish huquqiga ega. Apellatsiya qabul qilinganligi to‘g‘risida abituriyentga xabarnoma beriladi. 
 80. Yozma imtihon natijasidan norozi bo‘lgan abituriyentlarning shikoyatlarini ko‘rib chiqish uchun TDYUda apellatsiya komissiyasi tuziladi. Apellatsiya komissiyasi TDYU rektorining buyrug‘i bilan tashkil etiladi.
 81. Apellatsiya komissiyasi tarkibiga TDYUning professor-o‘qituvchilari va fanlar bo‘yicha ekspertlar kiritiladi.
 Zarur hollarda, apellatsiyani ko‘rib chiqish jarayoniga Maxsus komissiya a’zolari hamda auditoriya rahbari va kuzatuvchilari ularga tegishli masalalar bo‘yicha jalb qilinishi mumkin.
 82. Apellatsiya shikoyati tushgan kuni mas’ul kotib o‘rinbosari tomonidan apellatsiya shikoyati yozgan abituriyentning yozma imtihon materiallari apellatsiya komissiyasiga topshiriladi.
 83. Apellatsiya bergan shaxs xabarnomada nazarda tutilgan vaqtda apellatsiya komissiyasiga pasporti bilan kelishi shart.
 84. Apellatsiyani ko‘rib chiqish jarayonida apellatsiya beruvchiga yozma imtihon savollariga javoblar yozgan daftari uning so‘roviga asosan berilishi mumkin.
 85. Abituriyent o‘z e’tirozlarini yozib, unga berilgan materiallar bilan birga apellatsiya komissiyasiga topshiradi.
 86. Abituriyentning shikoyati apellatsiya komissiyasi tomonidan 2 kun ichida ko‘rib chiqilishi va natijasi bo‘yicha qaror qabul qilinishi shart.
 87. Apellatsiya komissiyasi tomonidan qabul qilingan qaror to‘g‘risida apellatsiya shikoyati muallifiga ma’lumot taqdim etiladi.
 88. Apellatsiyada ko‘rsatilgan vajlar o‘z tasdig‘ini topmagan bo‘lsa, apellatsiya komissiyasi yozma imtihon natijalarini o‘zgarishsiz qoldirish va apellatsiyani qanoatlantirishni rad etish to‘g‘risida qaror qabul qiladi.
 89. Apellatsiyada ko‘rsatilgan vajlar o‘z tasdig‘ini topgan taqdirda abituriyentning yozma imtihon ishiga apellatsiya komissiyasi tomonidan uzil-kesil ball qo‘yiladi.
 90. Apellatsiya komissiyasining apellatsiyani ko‘rib chiqish natijalari bo‘yicha qabul qilgan qarori yuzasidan qonun hujjatlarida belgilangan tartibda sudga shikoyat qilinishi mumkin.
 91. Mazkur Nizom O‘zbekiston Respublikasi Oliy va o‘rta maxsus ta’lim vazirligi hamda Toshkent davlat yuridik universiteti bilan kelishilgan.